მარსელ ალექსანდრ ბერტრანი
მარსელ ალექსანდრ ბერტრანი (ფრანგ. Marcel Alexandre Bertrand; დ. 2 ივლისი, 1847, პარიზი — გ. 13 თებერვალი, 1907, პარიზი) — ფრანგი გეოლოგი, პარიზის მეცნიერებათა აკადემიის წევრი (1896). პარიზის სამთო სკოლის პროფესორი. სანქტ-პეტერბურგის მეცნიერებათა აკადემიის წევრი (1899). ბერტრანმა პირველმა მიუთითა მსხვილ ტექტონიკურ მოძრაობათა პერიოდულ ხასიათსა და დანაოჭების ძირითად ეპოქებზე (ჰურონული, კალედონიური, ჰერცინული, ალპური). დაადგინა მაგმური პროცესების განვითარების კანონზომიერებანი. ბერტრანის დაკვირვებანი ალპებში საფუძვლად დაედო შარიაჟების თეორიას.